ไฟแนนเชียลไดเจสต์
SSI ฉลุยเจ้าหนี้ยืดเวลาคืนหนี้
19 เม.ย. 2556

SSI ฉลุยเจ้าหนี้ยืดเวลาคืนหนี้
บริษัท สหวิริยาสตีลอินดัสตรี (SSI) แจ้งว่า เมื่อวันที่ 12 เม.ย. 2556 บริษัทได้บรรลุข้อตกลงการปรับปรุงระยะเวลาคืนเงินกู้ของบริษัทกับเจ้าหนี้สถาบันการเงินทุกรายทั้งหมด 8 ราย โดยเจ้าหนี้สถาบันการเงินระยะสั้นจำนวน 5 ราย มูลหนี้รวมประมาณ 4,486.37 ล้านบาท ตกลงเปลี่ยนสถานะเงินกู้ยืมเพื่อใช้เป็นทุนหมุนเวียน เป็นเงินกู้ยืมระยะยาวอายุ 3 ปี ทยอยชำระคืนเงินต้นเป็นรายไตรมาส เริ่มเดือน มิ.ย. 2556 สิ้นสุดเดือน ธ.ค. 2558 และเจ้าหนี้ 2 รายได้ยุติการดำเนินทางกฎหมายกับบริษัท
เจ้าหนี้สถาบันการเงินระยะยาวอีก 3 ราย มูลหนี้รวมประมาณ 10,214.82 ล้านบาท ขยายระยะเวลาการชำระคืนหนี้เงินกู้ยืมออกไปอีก 3 ปี จากสิ้นสุดปี 2561 เป็น 2563
โดยมูลหนี้ส่วนที่หนึ่งประมาณ 6,105.63 ล้านบาท ขยายระยะเวลาชำระคืนจากเดิมสิ้นสุดในเดือนมี.ค.2561 เป็นเดือนมี.ค.2564 และมูลหนี้ส่วนที่สองประมาณ 4,109.19 ล้านบาท ขยายระยะเวลาชำระคืนจากเดิมสิ้นสุดในเดือนมี.ค.2561 เป็นเดือนมี.ค.2563
STAR แจกวอร์แรนต์ผู้ถือหุ้น
คณะกรรมการบริษัท สตาร์ ซานิทารีแวร์ (STAR) มีมติเมื่อวันที่ 17 เม.ย. 2556 ให้ออกใบสำคัญแสดงสิทธิที่จะซื้อหุ้นสามัญของบริษัท (วอร์แรนต์) จำนวน 34,000,012 หน่วย โดยไม่คิดมูลค่าจัดสรรให้ผู้ถือหุ้นเดิมในอัตรา 4 หุ้นเดิมต่อ 1 วอร์แรนต์ กำหนดปิดสมุดทะเบียนในวันที่ 29 พ.ค. 2556 
วอร์แรนต์มีอายุ 3 ปี อัตราใช้สิทธิ 1 ต่อ 1 ราคา 2.90 บาท
ทั้งนี้ วอร์แรนต์มีอายุ 3 ปีกำหนดอัตราการใช้สิทธิ วอร์แรนต์ 1 หน่วยแปลงเป็นหุ้นสามัญ 1 หุ้นในราคา 2.90 บาท ขณะเดียวกันได้อนุมัติเพิ่มทุนจำนวน 34,000,012 หุ้น มูลค่าที่ตราไว้หุ้นละ 0.70 บาท รองรับวอร์แรนต์ โดยจะเสนอที่ประชุมผู้ถือหุ้นในวันที่ 17 พ.ค. 2556